Γνωμοδότηση της Οικονομικής και Κοινωνικής Επιτροπής σχετικά με την "Πρόταση κανονισμού του Συμβουλίου για την τροποποίηση του κανονισμού (ΕΟΚ) αριθ. 3448/93 για τον καθορισμό του καθεστώτος συναλλαγών που εφαρμόζεται για ορισμένα εμπορεύματα που προέρχονται από τη μεταποίηση γεωργικών προϊόντων"

(2000/C 117/10)

Στις 22 Φεβρουαρίου 2000, και σύμφωνα με τα άρθρα 37 και 262 της Συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει από την Οικονομική και Κοινωνική Επιτροπή την κατάρτιση γνωμοδότησης σχετικά με την ανωτέρω πρόταση.

Η Οικονομική και Κοινωνική Επιτροπή αποφάσισε να αναθέσει την προετοιμασία των σχετικών εργασιών στον γενικό εισηγητή, κ. Espuny Moyano.

Κατά την 370ή σύνοδο ολομέλειάς της, της 1ης και 2ας Μαρτίου 2000 (συνεδρίαση της 2ας Μαρτίου), η ΟΚΕ υιοθέτησε με 61 ψήφους υπέρ, 1 κατά και 2 αποχές, την ακόλουθη γνωμοδότηση.

1. Παρουσίαση της πρότασης

1.1. Η πρόταση τροποποίησης του κανονισμού (ΕΟΚ) αριθ. 3448/93 για τον καθορισμό του καθεστώτος συναλλαγών που εφαρμόζεται για ορισμένα εμπορεύματα που προέρχονται από τη μεταποίηση γεωργικών προϊόντων αποτελεί αποτέλεσμα των συμφωνιών για τη γεωργία που συνήφθησαν στο πλαίσιο του Γύρου της Ουρουγουάης σχετικά με τον περιορισμό του συνολικού ποσού των πληρωμών βάσει επιστροφών.

1.2. Βάσει των προαναφερθεισών συμφωνιών τα ποσά που θα διατεθούν προς το σκοπό αυτό δεν θα πρέπει να υπερβούν τα 475 εκατ. ευρώ για το δημοσιονομικό έτος 2000 και τα 415 εκατ. ευρώ για το έτος 2001 και τα επόμενα έτη.

1.3. Ο περιορισμός των προαναφερθέντων ποσών καθιστά αναγκαία τη συνέχιση της εφαρμογής του καθεστώτος της τελειοποιήσεως προς επανεξαγωγή (RPA), προκειμένου να διασφαλισθεί η ανταγωνιστικότητα των βιομηχανιών της Ευρωπαϊκής Ένωσης.

1.4. Για την καλύτερη χρησιμοποίηση των ποσών των επιστροφών προτείνεται η σύσταση μίας επιτροπής διαχείρισης των "οριζοντίων ζητημάτων σχετικά με τις συναλλαγές τροποποιημένων γεωργικών προϊόντων εκτός παραρτήματος Ι".

2. Γενικές παρατηρήσεις

2.1. Η ΟΚΕ επικροτεί την πρόταση και συμφωνεί με τη σύσταση της επιτροπής διαχείρισης.

2.2. Η ΟΚΕ εκφράζει την ανησυχία της τόσο για τον ανταγωνισμό που θα υποστεί η κοινοτική γεωργική παραγωγή από τα γεωργικά προϊόντα των τρίτων χωρών όσο και για τη διασφάλιση του εφοδιασμού της βιομηχανίας τροφίμων σε πρώτες ύλες σε διεθνείς τιμές που θα της επιτρέψουν να διατηρήσει την ανταγωνιστικότητά της και τη πλεονεκτική θέση που κατέχει στο πλαίσιο των διεθνών συναλλαγών.

3. Ειδικές παρατηρήσεις

3.1. Η ΟΚΕ θεωρεί ότι σε ιδιαίτερα μειονεκτική θέση θα βρεθούν οι ΜΜΕ όχι μόνον λόγω των δυσκολιών πρόσβασης τους στην ενημέρωση και των διαχειριστικών προβλημάτων που αντιμετωπίζουν στο πλαίσιο της εφαρμογής του καθεστώτος των συναλλαγών, αλλά επίσης και λόγω του ότι η μείωση και η συγκέντρωση των επιστροφών μπορεί να εμποδίσει την πρόσβασή τους τόσο στο σύστημα των επιστροφών όσο και στο καθεστώς της τελειοποιήσεως προς επανεξαγωγή (RPA).

3.2. Η ΟΚΕ ζητεί να ληφθούν υπόψη οι απόψεις που διατυπώνει και θεωρεί ότι θα πρέπει να επιδειχθεί ιδιαίτερη προσοχή ως προς την αντιμετώπιση των ΜΜΕ, προκειμένου να αποφευχθεί η διακριτική μεταχείρισή τους.

Βρυξέλλες, 2 Μαρτίου 2000.

Η Πρόεδρος

της Οικονομικής και Κοινωνικής Επιτροπής

Beatrice Rangoni Machiavelli